Document ID: 32001D0672

Komisijas Lēmums
(2001. gada 20. augusts),
ar ko paredz īpašus noteikumus liellopu pārvietošanai, kad tie izvesti vasaras ganībās kalnu apgabalos
(izziņots ar dokumentu Nr. C(2001) 2551)
(Dokuments attiecas uz EEZ)
(2001/672/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1760/2000, ar ko izveido liellopu identifikācijas un reģistrācijas sistēmu un nosaka liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 [1], un jo īpaši tās 7. panta 1. punktu,
tā kā:
(1) Jāprecizē, kādiem dzīvnieku pārvietošanas veidiem īpašie noteikumi būs piemērojami.
(2) Paturot prātā to, ka attiecīgie apstākļi visur ir līdzīgi, attiecībā uz dalībvalstīm vai daļu dalībvalstu, kas vēlas piemērot šos īpašos noteikumus, ir pamats paredzēt vienus un tos pašus noteikumus.
(3) Īpašie noteikumi jāizstrādā tā, lai vienmēr būtu iespējams zināt jebkura liellopa atrašanās vietu.
(4) Īpašajiem noteikumiem jāpalīdz darbu vienkāršot un nodrošināt vienīgi to, lai attiecīgās valsts datubāze būtu pilnībā izmantojama.
(5) Īpašie noteikumi attiecas uz dzīvnieku pārvietošanu tikai dalībvalstu teritorijā. Īpašus noteikumus attiecībā uz dzīvnieku pārvietošanu no vienas dalībvalsts uz citu dalībvalsti vajadzības gadījumā izstrādās vēlāk.
(6) Šajā lēmumā paredzētie pasākumi ir saskaņā ar Eiropas Lauksaimniecības virzības un garantiju fonda komitejas atzinumu,
IR PIEŅĒMUSI ŠO LĒMUMU.
1. pants
Šis lēmums attiecas uz liellopu pārvietošanu pielikumā minēto dalībvalstu vai dalībvalstu daļu teritorijās no dažādām saimniecībām uz ganībām kalnu apgabalos laikposmā no 1. maija līdz 15. oktobrim.
2. pants
1. Katrai 1. pantā minētajai ganību vietai jāpiešķir īpašs reģistrācijas kods, kas jāiekļauj attiecīgās valsts liellopu datu bāzē.
2. Persona, kas atbild par ganībām, izveido to liellopu sarakstu, uz kuriem attiecas 1. pantā minētā pārvietošana. Šajā sarakstā jāiekļauj vismaz:
- ganību reģistrācijas kods,
un attiecībā uz katru liellopu:
- individuālais identifikācijas numurs,
- izcelsmes saimniecības identifikācijas numurs,
- datums, kad dzīvnieks atvests uz ganībām,
- datums, kad dzīvnieku paredzēts aizvest no ganībām.
3. Šā panta 2. punktā minēto sarakstu apstiprina veterinārārsts, kas atbild par liellopu pārvietošanas uzraudzību.
4. Šā panta 2. punktā minētajā sarakstā iekļauto informāciju ievada attiecīgās valsts liellopu datu bāzē vēlākais septiņas dienas pēc tam, kad dzīvnieki ir pārvietoti uz ganībām.
5. Par visiem atgadījumiem, kas notiek, kamēr dzīvnieki atrodas ganībās, piemēram, to atnešanās, nāve vai kādas citas pārmaiņas, ir jāpaziņo attiecīgās valsts liellopu datu bāzei saskaņā ar vispārējiem noteikumiem. Tiklīdz iespējams, personai, kas atbild par ganībām, jāinformē persona, kura atbild par izcelsmes saimniecību. Katra dzīvnieka aizvešanas faktiskais datums un galamērķis arī jāpaziņo atbilstīgi vispārējiem noteikumiem.
3. pants
Šis lēmums ir adresēts dalībvalstīm.
Briselē, 2001. gada 20. augustā

Labels: 12
8
6